Carmen Mateu a la Nova
16/05/2005 12:52:00

# Carmen Mateu a la Nova

*   16/05/2005 12:52:00
*   [Imprimir](#)
*   Compartir
*    https://www.alaquas.org/documento.asp?id\_do=9522

[Compartir](https://www.addtoany.com/share#url=https%3A%2F%2Fwww.alaquas.org%2Fnoticia%2F9522%2F0&title=Ajuntament%20d%27Alaqu%C3%A0s.%20Premsa.Carmen%20Mateu%20a%20la%20Nova)[Facebook](/#facebook)[Twitter](/#twitter)[Email](/#email)[WordPress](/#wordpress)[WhatsApp](/#whatsapp)[Telegram](/#telegram)[blogger\_post](/#blogger_post)  
  

var a2a\_config = a2a\_config || {};a2a\_config.linkurl = "https://www.alaquas.org/noticia/9522/0";a2a\_config.onclick = 1;a2a\_config.locale = "es"; [![img](https://www.alaquas.org/ficheros/documentos/2005/2/9522/9522_Form_4.jpg)](https://www.alaquas.org/ficheros/documentos/2005/2/9522/9522_Form_10.jpg "<a href='https://www.alaquas.org/ficheros/documentos/2005/2/9522/9522_Form_10.jpg' target=_blank><i class='fa fa-external-link' aria-hidden='true'></i>.Carmen Mateu a la Nova</a>")

Fins el 3 de juliol es pot contemplar l'exposició d'aquesta artista d'Alaquàs al Castell

L'àmplia obra de Carmen Mateu és l'exemple de tota una vida dedicada a l'art i a la cultura. Per tal de mostrar a tots els veïns i veïnes la seua llarga trajectòria, la Sala d'Exposicions La Nova del Castell d'Alaquàs, acull per primera vegada una gran representació de tots els seus treballs, realitzats des de la dècada dels anys 60 fins l'actualitat. La inauguració es va celebrar al Castell d'Alaquàs el passat 13 de maig i a ella van assistir l'Alcalde d'Alaquàs, Jorge Alarte, la protagonista de la mostra, Carmen Mateu, membres de la Corporació Municipal i centenars de veïns i veïnes.

En les intervencions, l'Alcalde d'Alaquàs va destacar la trajectòria artística de Carmen Mateu així com el seu compromís per la vida social i cívica de la ciutat. L'artista es va mostrar molt agraïda per l'oportunitat que li ha brindat l'Ajuntament d'Alaquàs per poder exposar els seus treballs al Castell d'Alaquàs. En el mateix acte, un grup d'alumnes de Mateu van obsequiar-la amb un record en agraïment al seu treball.

"Retrospectiva" és el nom d'aquesta mostra antològica que recull una gran representació dels seus treballs de pintura. En ella es podran trobar una selecció de bodegons, retrats, apunts, dibuixos, serigrafies i gravats. L'exposició compta també amb una col·lecció de ventalls, una composició de la dècada dels anys 70 i treballs d'abstracció geomètrica.

Les pintures de la primera època de Carmen Mateu, quan les seues inquietuds socials marcaven la seua obra, són realistes i reflecteixen temes constants de la humanitat com la fam, la guerra, el treball o la política. D'aquest moment és _El pueblo unido jamás será vencido_, un quadre de 4 metres per 1,70 en què s'observa una representació d'alaquasers celebrant una victòria. Actualment, està ubicat a l'entrada de l'Ajuntament i ha estat cedit per la pintora al consistori.

En la darrera etapa, Carmen realitza obres constructives, més abstractes, on dominen les formes i el color. Tots aquests trets que han marcat l'obra d'aquesta artista local, es veuran reflectits en la selecció d'obres d'aquesta exposició. Amb aquesta mostra, la sala La Nova del Castell  continua la seua trajectòria cultural, per la qual han passat exposicions dedicades a obres de diversos artistes com Picasso, Goya, Leonardo Da Vinci, Javier Calvo, Jarque i recentment Jaime Giménez de Haro.

Carmen Mateu va iniciar els seus estudis de pintura als 9 anys al Centre d'Arts i Oficis d'Aldaia i als 15 anys va matricular-se al Centre de Belles Arts Sant Carles de València, on va cursar estudis de pintura, restauració i gravat. Per a la seua formació acadèmica, va obtindre dues beques importants. Una del Ministeri d'Educació, per la qual va estar pensionada a la Residència de Pintors del Paular de Segòvia durant l'estiu de 1963. L'altra, de la Diputació de València mitjançant concurs-oposició l'any 1965, prorrogada durant tres anys, en què va fer treball de composició on dominava la figura humana. Cal destacar també la seua faceta docent, amb què sempre ha intentat promoure l'interès per l'expressió artística i la creativitat, transmetent la valoració de les arts plàstiques a molts joves i persones adultes.

El reconeixement a aquesta artista va més enllà de la seua trajectòria artística, ja que Carmen Mateu és una persona coneguda a la ciutat per ser una dona compromesa amb al vida social i cívica de la ciutat. Cal destacar que va ser la primera Regidora de Cultura de l'Ajuntament d'Alaquàs quan Alaquàs recuperara a l'any 1979, la democràcia local.